Document ID: 31981L0575

NEUVOSTON DIREKTIIVI,
annettu 20 päivänä heinäkuuta 1981,
moottoriajoneuvojen turvavöiden kiinnityspisteitä koskevan jäsenvaltioiden lainsäädännön lähentämisestä annetun neuvoston direktiivin 76/115/ETY muuttamisesta (81/575/ETY)
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 100 artiklan,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
ottaa huomioon talous- ja sosiaalikomitean lausunnon(3),
sekä katsoo, että
moottoriajoneuvojen turvavöiden kiinnityspisteitä koskevan jäsenvaltioiden lainsäädännön lähentämisestä 18 päivänä joulukuuta 1975 annetun neuvoston direktiivin 76/115/ETY(4) liitteessä I säädetään muun muassa turvavöiden kiinnityspisteiden vähimmäislukumäärää koskevista vaatimuksista M1- luokan ajoneuvoille, jotka määritellään moottoriajoneuvojen ja niiden perävaunujen tyyppihyväksyntää koskevan jäsenvaltioiden lainsäädännön lähentämisestä 6 päivänä helmikuuta 1970 annetussa neuvoston direktiivissä 70/156/ETY(5), sellaisena kuin se on viimeksi muutettuna direktiivillä 80/1267/ETY(6),
moottoriajoneuvojen turvavöitä ja turvajärjestelmiä koskevan jäsenvaltioiden lainsäädännön lähentämisestä 28 kesäkuuta 1977 annetun neuvoston direktiivin 77/541/ETY(7) mukaisten turvavöiden ja turvajärjestelmien asentamista olisi liikenneturvallisuuden edistämiseksi vaadittava tiettyihin M- ja N-luokan ajoneuvoihin sekä sallittava ja rohkaistava muihin M- ja N-luokan ajoneuvoihin; sen vuoksi on tarpeen, että kiinnityspisteistä säädetään eri ajoneuvoluokkien osalta moottoriajoneuvojen ETY-tyyppihyväksynnän perusteella; sen vuoksi direktiivin 76/115/ETY soveltamisalaa on laajennettava, jotta valmistajat voivat varustaa ajoneuvot kyseisen direktiivin vaatimusten mukaisilla kiinnityspisteillä; tekninen kehitys autojen valmistamisessa on tehnyt tämän laajennuksen mahdolliseksi, direktiiviä 76/115/ETY olisi sen vuoksi muutettava, ja
kyseisen direktiivin muuttaminen merkitsee tiettyjen direktiivin 76/115/ETY liitteiden vaatimusten mukauttamista tekniikan kehitykseen; tämän direktiivin olisi tultava voimaan samanaikaisesti niiden, tämän direktiivin antamisen jälkeen voimaan tulevien säännösten kanssa, jotka annetaan direktiivin 76/115/ETY liitteiden vaatimusten mukauttamiseksi tekniikan kehitykseen,
ON ANTANUT TÄMÄN DIREKTIIVIN:
1 artikla
Muutetaan direktiiviä 76/115/ETY seuraavasti:
1. Korvataan 2 artikla seuraavasti:
"2 artikla
Tässä direktiivissä "ajoneuvolla" tarkoitetaan kaikkia direktiivin 70/156/ETY liitteessä I määriteltyjä tieliikenteeseen tarkoitettuja, vähintään nelipyöräisiä M- ja N-luokan moottoriajoneuvoja, joiden suurin rakenteellinen nopeus on yli 25 km/h."
2. Liitteessä I:
a) korvataan 4.3.1 kohta seuraavasti:
"4.3.1 M1- ja M2-luokan ajoneuvojen (lukuun ottamatta ajoneuvoja, joiden suurin sallittu paino on yli 3 500 kg, ja ajoneuvoja, joissa on matkustajille suunniteltuja seisomapaikkoja) sekä N1-, N2- ja N3-luokan ajoneuvojen etuistuimiin on asennettava kaksi lattiakiinnityspistettä ja yksi yläkiinnityspiste. Keskimmäisiin etuistuimiin riittää kuitenkin kaksi lattiakiinnityspistettä, jos tuulilasi sijaitsee direktiivin 74/60/ETY liitteessä II määritellyn vertailualueen ulkopuolella. Turvavöiden kiinnityspisteiden osalta tuulilasia pidetään vertailualueen osana, jos se voi joutua staattiseen kosketukseen testilaitteiston kanssa liitteessä II esitetyn menetelmän mukaisesti."
b) poistetaan 4.3.1.1 ja 4.3.1.2 kohta;
c) korvataan 4.3.2 kohta seuraavasti:
"4.3.2 M1-luokan ajoneuvojen muissa uloimmissa istuimissa on oltava kaksi vyön lattiakiinnityspistettä ja yksi yläkiinnityspiste."
d) korvataan 4.3.3 kohta seuraavasti:
"4.3.3 Kaikissa M1-luokan ajoneuvojen muissa istuimissa ja kaikissa muissa kuin 4.3.1 kohdassa tarkoitetuissa M1-luokan ajoneuvoissa on suojaamattomissa istuimissa oltava vähintään kaksi vyön lattiakiinnityspistettä.
"Suojattua istuinta" määriteltäessä "turvallisuusalueella" tarkoitetaan istuimen edessä olevaa aluetta joka sijaitsee:
- kahden vaakasuoran tason välissä, joista toinen kulkee pisteen H kautta ja toinen 400 mm sen yläpuolella,
- kahden pystysuoran pituusakselin suuntaisen tason välissä, jotka ovat symmetriset pisteen H suhteen ja joiden välinen etäisyys on 400 mm,
- pisteestä H 1,30 metrin päässä olevan poikittaisen pystytason takana oleva alue.
Jokaisen poikittaisen pystytason osalta suoja-alueella tarkoitetaan yhtenäistä pintaa siten, että jos halkaisijaltaan 165 mm pallo viedään vaakasuoraan pituussuuntaan minkä tahansa alueen pisteen ja pallon keskipisteen kautta, missään kohdassa turvallisuusaluetta ei ole aukkoa, jonka läpi pallo voisi kulkea.
Istuinta pidetään suojattuna, jos turvallisuusalueella oleva suoja-alue on yhteensä vähintään 800 cm²."
e) korvataan 4.3.4. kohta seuraavasti:
"4.3.4 Kokoontaitettavissa (kääntö)istuimissa samoin kuin ajoneuvojen istuimissa, joita 4.3.1, 4.3.2 tai 4.3.3 kohta ei koske, ei tarvitse olla turvavyön kiinnityspisteitä. Jos ajoneuvon kyseiset istuimet on kuitenkin varustettu kiinnityspistein, kiinnityspisteiden on täytettävä tämän direktiivin säännökset."
2 artikla
Jäsenvaltioiden on saatettava tämän direktiivin noudattamisen edellyttämät säännökset voimaan samana päivänä kuin tämän direktiivin jälkeen direktiivin 76/115/ETY 6 artiklan nojalla annettavan direktiivin noudattamisen edellyttämät säännökset tulevat voimaan, siten että direktiivin 76/115/ETY liitteiden vaatimukset voidaan mukauttaa tekniikan kehitykseen. Niiden on ilmoitettava tästä komissiolle viipymättä.
3 artikla
Tämä direktiivi on osoitettu kaikille jäsenvaltioille.
Tehty Brysselissä 20 päivänä heinäkuuta 1981.

Labels: 7
8
15